  Анжелика Тихонова корреспондент Удмуртиысь калык гожъясь Вячеслав Ар-Серги Литературая Фазиль Искандер нимо калыккуспо премия басьтыны быгатоз. Кылбурчилэн «Кама-кылбур» книгаез премилэн лонг-листаз пыриз. Со сярысь Удмуртиысь тӧролэн но кивалтэтлэн пресс-службазы ивортэ. Москваысь Ӟуч ПЕН-Центр 2019-тӥ арын Фазиль Искандер нимо премия басьтыны быгатӥсьёслэсь «Проза» но «Поэзия» ӧръёсъя кузь лыдметсэс шараяз. Вячеслав Ар-Серги конкурсэ 2017-тӥ арын потэм «Кама-кылбур» книгазэ келяз. Литературая калыккуспо премиез басьтыны быгатӥсьёслэсь вакчи лыдметсэс Москваысь жюри инвожое шараялоз. Нош вормисьёс сӥзьыл кутсконын тодмо луозы. Ватсан Вячеслав Ар-Серги (Сергеев Вячеслав Витальевич)  1962-тӥ арын Дэри ёросысь Выль Казмаска гуртын вордскиз. 1984-тӥ арын Удмурт кун университетысь кылосбуръя факультетэз йылпумъяз. Совето Армиын службазэ нуиз, бӧрысь журналистика удысын тыршиз. Элькун газетъёсын но радиоын корреспондент луыса ужаны кутскыса, «Кизили» журналлэн редакторез дорозь ӝутскиз. Москваысь Максим Горький нимо литературая институтысь Литературая вылӥ курсъёсын дышетскиз. «Кайрос» киностудиын (Ролан Быковлэн фондэз) сценарист луыса тыршиз. 1990-тӥ аръёс пумысен быдэсак гожъяськон уже выжиз. Удмурт но ӟуч кылын гожъяське.   Туннэ нуналлы Вячеслав Ар-Сергилэн прозаен но кылбуръёсын 40-лэсь трос книгаосыз Удмуртиын,  Россиын но кунгож сьӧрын но поттэмын (Венгриын, Черногориын, Эстониын, Финляндиын, Белоруссиын, Швециын, Чехиын, Польшаын но мукет кунъёсын). Озьы ик со трос пьесаос, киносценарийёс гожъяз. Ужъёсыз Россиысь но кунгож сьӧрысь 50-лэсь ятыр кылъёсы берыктэмын. Ачиз но со Европаысь но Азиысь кунъёсысь калыкъёслэсь литература ужъёссэс берыктонлы бадӟым саклык висъя. Вячеслав Ар-Серги Совето Союзысь но Росси Федерациысь гожъясьёслэн союззылэн ёзчиез, Калыккуспо PEN-клублэн ёзчиез, Удмуртиысь калык гожъясь, Удмурт Элькунысь лулчеберет удысысь дано ужась. Удмуртиысь Комсомоллэн Флор Васильев нимо литературая элькун премилэн лауреатэз, Москваысь Гожъясьёслэн союззылэн А. П. Чехов нимо литературая росси премилэн лауреатэз, Литературая «Зарни Дельвиг» росси премилэн лауреатэз, Вакчи веросъя III калыккуспо интернет-конкурслэн «Сестра таланта» премиезлэн лауреатэз, Литературая «Югра» калыккуспо премилэн лауреатэз, Литературая «Словес связующая нить» премилэн лауреатэз, Удмурт Элькунлэн кивалтэтэзлэн литературая премиезлэн лауреатэз. «В память 1000-летия Казани» медален, С. А. Есенинлэн кун музей-заповедникезлэн «Сергей Есенин» медаленыз пусъемын. Тегъёс: Лулчеберет Москва Литература Удмуртия премия гожъясьёс  